Bya Henry Nsubuga
“Okusoma n’okulaba abantu abayitimuse mu bulimi n’obulunzi kyampa amaanyi okubeegattako,” bwatyo Muky. Caroline Namubiru bw’agamba.
Namubiru mutuuze ku kyalo Busaale - Mirembe ekisangibwa mu ggombolola y’e Nakisunga mu disitulikiti y’e Mukono.
Yasooka kukola mu saluuni ku mwalo gw’e Katosi wabula n’agivaamu n’atandika okulima.
Agamba nti, “saluuni sigyevuma kuba mwe naggya ssente ne ngula ettaka n’enzimbako ennyumba n’obuyumba bw’abapangisa obutonotono.
Wabula bwe nagendanga mu kyalo okulaba ku bannyinaze nakizuula nga bafuna ssente mu kulima.Kyantwalira ebbanga okusalawo wabula mu 2011 lwe nnasalawo okuva mu saluuni nzire mu kyalo.
Waaliwo omukyala amanyiddwa nga Mulongo Babirye muwala w’omuzaalisa e Katosi eyakola ekibiina kya Katosi Women Fishers Association era nnali mmemba.
Ekibiina kino kyatuleeteranga abakugu okutusomesa ku bulimi n’obulunzi era nga batulambuza n’abalimi abayitimuse.
Kino kyampaliriza okussa mu nkola bye baatusomesa,” bwatyo Namubiru bwe yafuna ekirowoozo ky’okulima.
Okutandika okulima
Entandikwa teyali nnyangu kuba obulimi bwetaaga ssente, okutetenkanya n’obugumiikiriza okutuuka ku buwanguzi.
Nnassaamu amaanyi era nasiibanga mu nnimiro nga nsimba olusuku. Nnatandika n’ebitooke 50 nga nkyetegereza.
Nnasimba ebitooke ebyaffe ebinnansi era nabiwa amabanga ga ffuuti 15 ku 15.
Nnatandika okutunda amatooke oluvannyuma lw’omwaka nga gumu nga ntunda enkota wakati wa 5,000/- ne 8,000/-.
Ssente ze nafuna z’ampa amaanyi okwongera okugaziya olusuku. Olusuku naluwa obudde nga nduliikiriza nga nkozesa ku bigimusa ebizungu ne nnakavundira.
Kino kyannyamba n’okufuna enkota ennene. Ng’enze ngaziwa nga kati mpeza yiika 2 ez’olusuku.
Buli luvannyuma lwa wiiki 2 ntemamu emmere gye banona wano nga sinoonyezza na katale.
Olwo nnyinza okufuna emitwalo egiri wakati wa 30 ne 50 Wabula ate ku Ssekukkulu kyasukka, anti natema enkota 59 buli nkota ne ngitunda emitwalo 2.
Bwe nnalaba mpezezza ku busente ne ntandika okugula enkoko enganda era kati mpeza enkoko 80 ezibiika amagi ate nga nago ngatunda ttule 12,000/-.
ENDABIRIRA Y’OLUSUKU :
Olusuku obutafa olina okuluwa obudde. Olusuku terwetaaga kulekako bigogo n’ebyayi kuwa biwuka mwagaanya kululumba.
Ebitooke tebirina kuliira kumpi bw’oba wa kwongeramu bigimusa olina kubisimira mu ttaka olwo ne kiyamba ebitooke okutambuza emirandira mu ttaka nga ginoonya ekiriisa.
Kino kiyamba olusuku obutadda kungulu kusigukayo. Olusuku terwetaaga kubeeramu muddo. Olusuku terukabalibwamu kuba oyinza okutema emirandira.
Olusuku lwetaaga okubikka lusobole okukuuma amazzi okumala ebbanga nga kiyamba n’okugoba omuddo. Olusuku bwe luba ku kaserengeto oluteekamu ensalosalo.
Olusuku okulabika obulungi abantu bangi bantuukirira ne mbabangula mu ndabirira y’olusuku ne lusobola okukuwa enkota ennene n'okuwangaala.
run_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn